የድሬዳዋ ምክርቤት አዲስ አፈ-ጉባኤና ምክትል ከንቲባ ሾመ
የድሬዳዋ አስተዳደር ሁለተኛ የሥራ ዘመን 33ኛው መደበኛ ጉባኤ የምክር ቤቱን አዲስ አፈ-ጉባኤና የአስተዳደሩን ምክትል ከንቲባ ሹመቶች በማጽደቅ ተጠናቀቀ ።ለሁለት ቀናት የተካሄደው ጉባኤ ላይ ተሾሚዎቹ ሕዝቡን በቅንነትና በታማኝነት በማገልግል በጥልቅ ተሃድሶ ለማከናወን በዕቅድ የተያዙትን ከዳር ለማድረስ እንደሚተጉ ቃል ገብተዋል ፡፡ጉባኤው አቶ አብዱልሰላም መሐመድን የአስተዳደሩ ምክር ቤት አፈ-ጉባኤ በማድረግ በሙሉ ድምጽ የሾማቸው ሲሆን ስልጣኑንም ከቀድሞው አፈ-ጉባኤ አብደላ አህመድ እጅ ተረክበዋል፡፡የቀድሞው አፈ-ጉባኤ አቶ አብደላ አህመድ የአስተዳደሩ ምክትል ከንቲባ ሆነው እንዲያገለግሉ ከንቲባው ኢብራሂም ዑስማን በእጩነት ለምክር ቤቱ አቅርበው የምክር ቤቱ አባላት በሙሉ ድምጽ ሹመቱን ተቀብለው አጽድቋል፡፡የአስተዳደሩን የፍይናንስና ኢኮኖሚ ልማት ቢሮን በኃላፊነት እንዲመሩ አቶ አብዱልጀባር አብዱልሰመድ በሙሉ ድምጽ ተመርጠዋል፡፡የአስተዳደሩ ምክር ቤት ምክትል አፈ-ጉባኤ ወይዘሮ ቢፍቱ መሐመድ የስልጣን ሽግሽግና ሹመቱ ጥልቅ ተሃድሶን ተከትሎ የተካሄደ መሆኑን ተናግረዋል።ተሾሚዎቹ የሕብረተሰቡን አንገብጋቢ የልማትና የመልካም አስተዳደር ጥያቄዎች ለመፍታት የተሻለ ሥራ መስራት እንዳለባቸው አስገንዝበዋል።መንግስትና ሕዝብ የሰጣቸውን ኃላፊነት በቅንነትና በታኝማኝነት በመወጣትና ሕዝቡን በማገልገል የልማትና የመልካም አስተዳደር ጥያቄዎችን በተገቢው መንገድ ለመፍታት ሌት ተቀን  መስራት አለባቸውም ገልፀዋል ።  የአስተዳደሩ ከንቲባ ኢብራሂም ዑስማን በበኩላቸው ጥልቅ የተሃድሶ ግምገማን መሰረት በማድረግ በካቢኔ ደረጃ የሚካሄደው የስልጣን ሽግሽግም ሆነ አዳዲስ ሹመቶች በአብዛኛው መጠናቀቃቸውን ተናግረዋል፡፡"በጽህፈት ቤቶችና በታችኞቹ የአመራር እርከኖች የተሻሉ ብቃት ያላቸው፣ ለህዝብ ልማትና ለመልካም አስተዳደር ጥያቄዎች ምላሽ ለመስጠት ሌት ተቀን የሚተጉ አመራሮችን የመተካቱ ሂደት ይቀጥላል" ብለዋል፡፡የምክር ቤቱ ጉባኤ ከሹመቶች በተጨማሪ የከተማ ቀበሌ አስተዳደር አካላትን እንደገና ለማቋቋም እንዲሁም አደረጃጀት፣ ሥልጣንና ተግባራቸውን ለመወሰን የወጣ የማሻሻያ አዋጅ  ላይ ተወያይቶ አጽድቋል-(ኢዜአ) ። 